AAV – BA กอดคอร่วง! หลังหยุดบิน ตามภาครัฐขยายมาตรการ “สกัดโควิด”
AAV – BA แพคคู่ราคาร่วง หลังต้องหยุดบินเพิ่ม รับภาครัฐขยายมาตรการสกัดโควิด โดย AAV หยุดบินตลอดทั้งเดือนส.ค. กังวลดันกระแสเงินสดให้แย่ลง ส่วน BA หยุดบินเส้นทางสมุย - ภูเก็ตชั่วคราวตั้งแต่ 3 ส.ค. 2564
2 ส.ค. 2564

ผู้สื่อข่าวรายงานว่า วันนี้ (2 ส.ค. 2564) มีแรงเทขายหุ้นสายการบินออกมา ทำให้ราคาหุ้นร่วงลงหนัก โดยเฉพาะบริษัท เอเชีย เอวิเอชั่น จำกัด (มหาชน) หรือ AAV และบริษัท การบินกรุงเทพ จำกัด (มหาชน) หรือ BA หลังมีการประกาศขยายเวลาหยุดให้บริการชั่วคราวในเส้นทางบินภายในประเทศอีก 1 เดือน ซึ่งทำตามรัฐบาลมีการประกาศล็อกดาวน์ หลังจากการแพร่ระบาดของโควิด-19 มีจำนวนมากขึ้นต่อเนื่อง
ทั้งนี้เมื่อ ณ เวลา 11.08 น. โดย AAV ราคาหุ้นร่วงลงมาอยู่ที่ 2.18 บาท ลดลง 0.20 บาท หรือ 8.40% ด้วยมูลค่าซื้อขาย 70.66 ล้านบาท และ BA ราคาหุ้นร่วงลงมาอยู่ที่ 9.55 บาท ลดลง 0.20 บาท ลบ 2.05% ด้วยมูลค่าการซื้อขาย 5.94 ล้านบาท
ด้าน บล.เคทีบีเอสที ระบุในบทวิเคราะห์ฯยังคงประเมินว่าหุ้นที่จะ underperform มากที่สุด ได้แก่ AAV จากจำนวนผู้โดยสารที่จะฟื้นตัวช้ากว่าคาด โดยสายการบินไทยแอร์เอเชียยังได้ประกาศขยายเวลาหยุดให้บริการชั่วคราวในเส้นทางบินภายในประเทศอีก 1 เดือน ถึงวันที่ 31 ส.ค. 2564 รวมถึงยิ่งกดดันกระแสเงินสดให้แย่ลง ซึ่ง AAV ประกาศงดจ่ายเงินเดือนพนักงานในเดือน ส.ค. 2564
นอกจากนั้น หากสถานการณ์เดือน ก.ย. 2564 ยังไม่ดีขึ้น อาจต้องหยุดบินต่อเนื่อง ดังนั้น ระยะสั้นยังแนะนำ “ขาย” เพื่อลดความเสี่ยง ทั้งนี้  AAVอยู่ระหว่างการปรับโครงสร้างบริษัท โดยคาดว่าในเดือน ก.ย. 2564 จะมีเงินทุนก้อนแรกเข้ามาเสริมสภาพคล่อง และสามารถนำมาจ่ายเงินเดือนพนักงานได้
ขณะที่ บล.กสิกรไทย ระบุว่า AAV เผย “ไทยแอร์เอเชีย” ขยายเวลาหยุดบินชั่วคราวถึง 8 ส.ค. 2564 โดยจะรอดูประกาศของรัฐบาลซึ่งหากล็อกดาวน์ต่อ ไม่สามารถทำการบินได้ในเดือน ส.ค. 2564 ทำให้สายการบินไทยแอร์เอเชียมีรายได้เป็นศูนย์ และอาจจะไม่ได้จ่ายเงินเดือนให้แก่พนักงานเลย โดยจะยื่นเรื่องขอความช่วยเหลือจากสำนักงานประกันสังคมให้ช่วยจ่ายรายได้ชดเชยแก่พนักงานของไทยแอร์เอเชีย ซึ่งปัจจุบันมีจำนวนกว่า 5,000 คน
ส่วนทางด้าน BA ประกาศหยุดบินเส้นทางสมุย-ภูเก็ตชั่วคราวตั้งแต่ 3 ส.ค. หลังภูเก็ตยกระดับมาตรการควบคุมโควิด-19
อีกทั้งพร้อมคาด AAVจะมีผลขาดทุนปกติไตรมาส 2/2564 อยู่ที่ 1.40 พันล้านบาท ขาดทุนมากขึ้น 8% จากไตรมาสก่อนและคาดผลขาดทุนครึ่งแรกของปีนี้คิดเป็น 45% ของประมาณการรวมทั้งปี AAV ประกาศหยุดบินให้บริการเที่ยวบินในประเทศทั้งหมดลงชั่วคราวระหว่างวันที่ 12 ก.ค.2564 – 8 ส.ค. 2564 คงคำแนะนำ “ถือ” ด้วยราคาเป้าหมายที่ 2.97 บาท โดยมีความกังวลมากขึ้นต่อสถานะการเงินของ AAVจากวิกฤติโควิด-19 ระลอกสามที่ยาวนาน
    